30.03.2023
Иахьа Башкорҭосҭан Ареспублика Ахада дызхагылоу аделегациа официалтә визитла Аԥсны Аҳәынҭқарра иаҭааит.
Аԥсны-урыстәылатәи аҳәынҭқарратә ҳәааҟны аделегациа иаԥылеиит Ахада Аслан Бжьаниа зхадараҟны дыҟоу Аԥсны анапхгара.
Авизит мҩаԥысуеит хәажәкырамза 30 инаркны мшаԥымза 2 рҟынӡа.
Аделегациа аилазаараҟны иҟоуп: Башкорҭосҭан Ареспублика Аиҳабыра Аԥыза-министр Александр Назаров, Башкорҭосҭан Ареспублика Аҳәынҭқарратә Еизара – Курултаи ахантәаҩы ихаҭыԥуаҩ Рустам Ишмухаметов, БА Аиҳабыра Аԥыза-министр актәи ихаҭыԥуаҩ – аекономикатә ҿиареи аинвестициатә политикеи рминистр Рустам Муратов, БА адәныҟаекономикатә еимадарақәеи аконгресстә усуреи рминистр Маргарита Болычева, БА аҵареи аҭҵаарадырреи рминистр Аибулат Хажин, БА анаплакреи атуризми рминистр ихаҭыԥуаҩ Светлана Верещагина, ааглыхреи, афымцамчи, арҿыцрақәеи рминистр Валери Галиев.
Аофициалтә визит аан хәажәкырамза 31 рзы Аҟәа имҩаԥысуеит Аԥсны Аҳәынҭқарра Ахада Аслан Бжьаниеи Башкорҭосҭан Ареспублика Ахада Ради Хабирови реиԥылара.
Башкорҭосҭан Ареспублика аделегациа Аҟәа, Гәылрыԥшь, Очамчыра, Гәдоуҭа араионқәа ирҭаауеит.
Авизит аҳәаақәа ирҭагӡаны имҩаԥысраны иҟоуп Башкорҭосҭан Ареспублика ахәаахәҭра-економикатәи аинвестициатәи лшара ацәыргақәҵара, иара убас аусеицуразы аиқәшаҳаҭрақәа ирыҵаҩхоит.